Tuusulan käräjäoikeus on tuominnut hollantilaisperäisen Satudarah MC -jengin suomalaisia jäseniä pitkiin vankeusrangaistuksiin.

Kovimman rangaistuksen sai vasta 25-vuotias järvenpääläinen Santeri Esanpoika Seppänen.

Hänet tuomittiin 36 eri rikoksesta. Vankeustuomion pituus on kymmenen ja puoli vuotta.

Seppänen oli mukana muun muassa järvenpääläisen pariskunnan muilutusluontoisessa ryöstössä viime toukokuun lopulla.

Satudarah MC on väkivaltainen motoristijengi, joka on lähtöisin Alankomaista. Arkistokuvassa hollantilaisia kerholaisia Saksan Duisburgissa. DANIEL NAUPOLD/ AOP

Pariskunnan ryöstö poikkeaa Satudarahin porukan tyypillisistä rikoksista siinä mielessä, että kohteeksi valikoitui tavallinen nuori pariskunta.

Santeri Seppänen kohtasi pariskunnan Järvenpään keskustan tuntumassa aamuyöllä kadulla. Seppänen oli tuubihuivilla ja lippalakilla naamioitunut. Hänellä oli kääntöveitsi kädessään.

Veitsellä uhaten hän pakotti ällistyneen nuoren parin läheiseen Volkswagen Touareg -maasturiin, jossa istuivat veljekset Jebreeel ja Ahmed El Shamaly. Auton takakontissa piileskeli kolmas jengiläinen, Deng Kuol.

Pariskunta istutettiin ison auton takapenkille. Veljekset istuivat eteen ja Seppänen tuli pariskunnan kanssa taakse.

Veitsi iholle

Uhrien yllätykseksi takakontissa ollut Kuol nappasi heistä kyynärpäillään kuristusotteen.

Uhreilla ei ollut mahdollisuutta paeta. Heidät vietiin syrjäiselle hiekkatielle, jossa heidän taskunsa tyhjennettiin, avaimet vietiin ja puhelimet kytkettiin lentotilaan.

Rahaa kävelyllä olleella pariskunnalla ei ollut. Oikeudessa he kertoivat, että olivat katsoneet pikkutunneille elokuvaa ja päättäneet lähteä sen jälkeen hetkeksi ulkoilemaan.

Pariskunnan miestä lyötiin. Kuol tiukensi samalla kuristusotettaan hänen kaulastaan.

Seppänen painoi veitsen uhrinsa iholle uhaten raiskaamisella ja korvan leikkaamisella.

Paperit ja tunnusluvut

Pariskunnan oikeudelle kertoman mukaan autossa soi musiikki kovaa - siksi ettei ajoneuvoa mahdollisesti kuuntelevat poliisit kuulisi keskustelua. Miehet mainitsivat ryöstävänsä huumeiden käyttäjiä, koska nämä eivät kieli teoista poliisille.

Syrjäkulmilta palattiin kohta Järvenpäähän. Miehet pääsivät sisälle pariskunnan asuntoon näiden omilla avaimilla.

Isäntäpariskunnan he työnsivät makuuhuoneeseen. Heidät pakotettiin katsomaan eteensä lattiaan ja olemaan hiljaa.

Kaksi miehistä penkoi kaapit. Mukaansa he kähmivät uhriensa passit ja pankkikortin tunnuslukuineen sekä asunnosta löytyneen tieto- ja pelikoneet.

10 000 euron pikavippi

Tavarat vietiin autoon.

Saalis ei kuitenkaan ryöstäjiä tyydyttänyt. He kertoivat usean tuhannen euron tarpeesta.

Tässä tarkoituksessa ryöstäjät pakottivat pariskunnan miehen hakemaan puhelimellaan 10 000 euron pikaluottoa. (Naisen puhelin oli jäänyt autoon.)

Nuori mies naputteli hakemuksen. Tulos oli kuitenkin ryöstäjien kannalta pettymys; luottolaitos ei näin suurta luottoa myöntänyt.

Rikos päättyi tähän. Saturadah-jengiläiset poistuivat saaliineen.

Heti kun pariskunta oli nähnyt Touaregin häipyvän pihaltaan, hakivat he naapurista apua.

Poliisi teki etsinnän Saturadah-miesten autoon vielä samana päivänä. Autosta löytyikin uhrien asiakirjoja sekä tavaroita.

Pariskunnan viihde-elektroniikkaa löytyi myös Seppäsen asunnosta.

Tutkivat itse netistä

Pitkittyneestä rikoksesta oli myöhemmän poliisitutkinnan kannalta se hyöty, että yhden ryöstäjistä oli pitänyt sanojaan selventääkseen paljastaa hetkeksi kasvonsa.

Ryöstäjiä pariskunta ei entuudestaan tuntenut. He eivät epäiltyjä poliisin kuvista tunnistaneet.

Satudarah levisi vuosikymmenen alussa Saksaan. Kuvassa on hollantilaisia ja saksalaisia vanhempia veljiä lehdistötilaisuudessa vuonna 2012. DANIEL NAUPOLD/ AOP

Nuori pari osasi kuitenkin kuvailla miehiä.

Pariskunta ryhtyi itse selvittämään miesten henkilöllisyyttä. Nettihaulla he löysivät valokuvan käräjäoikeuden pakkokeinoistuntojen juttuluettelosta.

Käräjälistalla oli tuttuja nimiä. Näiden nimien perusteella he löysivät tietoja miehistä.

Myöhemmin he tunnistavat epäillyt Prisman valvontakameran videosta.

Pitkät tuomiot

Käräjäoikeus tuomitsi Seppäsen, El Shamalyn veljekset sekä Kuolin tämän teon osata törkeästä vapaudenriistosta ja törkeästä ryöstöstä.

Nelikon tulee korvata pariskunnan miehelle kivusta ja särystä 500 euroa ja kummallekin henkisestä kärsimyksestä 2 500 euroa.

20-vuotias Deng Kuol sai neljän vuoden vankeusrangaistuksen viidestä eri rikoksesta.

27-vuotiaan Jebreel El Shamalyn rangaistus on kahdeksan vuotta vankeutta. Se luettiin 35 eri rikoksesta.

31-vuotiaan Ahmed El Shamaly tuomittiin viiden vuoden ja neljän kuukauden pituiseen vankeusrangaistukseen. Hän syyllistyi yhdeksään rikokseen, joista neljä oli törkeää.

Seppänen sai kymmenen ja puolen vuoden tuomion. Hän syyllistyi 36 eri rikokseen.

Osa väkivallanteoista ja muista rikoksista tapahtui Seppäsen rivitaloasunnossa Järvenpäässä.

Monivärinen MC-jengi

Nelikon rangaistuksia kovensi se, että monet heidän teoistaan tehtiin järjestyneen rikollisryhmän jäsenenä.

Tuusulan käräjäoikeus tuomitsi kuusi muutakin miestä eripituisiin vankeusrangaistuksiin.

Satudarah MC -jengi rantautui Suomeen, lähinnä keskiselle Uudellemaalle viime vuodenvaihteessa.

Jengi kantaa liivitunnuksia, jotka tuomittujen osalta määrättiin valtiolle menetetyiksi.

Satudarah on suhteellisen tuore motoristi- tai rikollisjengi. Jengi on lähtöisin Hollannista, jossa se on tunnettu siirtomaataustaisista jäsenistään.

Hollannissa ja Saksassa Satudarah MC on veljeillyt Bandidoksen kanssa, mutta pitänyt Helvetin Enkeleitä vihollisenaan.

Juttua muokattu kello 9.00 ja 9.23. Editoitu kuvauksia tuomituista.